นิกเกอิปิดเช้าบวก 15.39 จุด รับราคาน้ำมันฟื้น
นิกเกอิปิดเช้าบวก 15.39 จุด รับราคาน้ำมันฟื้น
23 ก.พ. 2559

ดัชนีนิกเกอิตลาดหุ้นโตเกียวปิดภาคเช้าขยับขึ้นในวันนี้ โดยดัชนีนิกเกอิปิดภาคเช้าปรับขึ้น 15.39 จุด หรือ 0.10% แตะที่ 16,126.44 จุดโดยตลาดได้รับแรงหนุนจากการดีดตัวขึ้นของราคาน้ำมัน อย่างไรก็ตาม ภาวะการซื้อขายที่เป็นไปอย่างผันผวน เนื่องจากเงินเยนที่แข็งค่าได้ฉุดหุ้นกลุ่มส่งออกร่วงลงในช่วงเช้านี้
ในช่วงแรกนั้น ดัชนีนิกเกอิเปิดตลาดพุ่งขึ้นแข็งแกร่งหลังจากที่ปิดตลาดดีดตัวขึ้นเมื่อวานนี้ แต่หลังจากนั้นไม่นาน ดัชนีนิกเกอิก็เคลื่อนตัวผันผวน หลังจากดอลลาร์อ่อนค่าลงแตะกรอบล่าง 112 เยน จากระดับกรอบบน 112 เยน ซึ่งได้ฉุดหุ้นกลุ่มส่งออกร่วงลงด้วย
ปัจจัยที่ทำให้ดัชนีนิกเกอิปิดภาคเช้าในแดนบวกนั้น มาจากราคาน้ำมันดิบ WTI ที่พุ่งขึ้นแตะระดับ 31.48 ดอลลาร์/บาร์เรลเมื่อคืนนี้ หลังจากสำนักงานพลังงานสากล (IEA) รายงานว่า การผลิตน้ำมันจากชั้นหินดินดาน (shale oil) จะปรับตัวลดลงทั้งในปีนี้และปีหน้า ซึ่งข้อมูลดังกล่าวช่วยให้ตลาดคลายความวิตกกังวลเกี่ยวกับภาวะอุปทานล้นตลาด
หุ้นกลุ่มส่งออกร่วงลงหลังจากเงินเยนแข็งค่าขึ้น โดยหุ้นบริดจ์สโตน ปรับลง 0.9% และหุ้นโซนี ร่วงลง 1.9%
               